FI Euroopan unionin virallinen lehti L 98/4

KOMISSION TÄYTÄNTÖÖNPANOASETUS (EU) 2017/677,

annettu 10 päivänä huhtikuuta 2017,

sovellettavaa vähimmäisetäisyyttä rannikolta ja veden vähimmäissyvyyttä koskevan poikkeuksen jatkamisesta neuvoston asetuksesta (EY) N:o 1967/2006 kalastettaessa kuultotokkoa (Aphia minuta) alukselta vedettävillä nuotilla tietyillä Espanjan aluevesillä (Murcia)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen kestävää hyödyntämistä koskevista hoitotoimenpiteistä Välimerellä 21 päivänä joulukuuta 2006 annetun neuvoston asetuksen (EY) N:o 1967/2006 (1) ja erityisesti sen 13 artiklan 5 kohdan,

sekä katsoo seuraavaa:

(1) Asetuksen (EY) N:o 1967/2006 13 artiklan 1 kohdassa kielletään vedettävien pyydysten käyttö kolmen meripeninkulman päähän rannikosta ulottuvalla alueella tai 50 metrin syvyyskäyrän alueella, jos kyseinen syvyys saavutetaan jo lähempänä rannikkoa.

(2) Komissio voi jäsenvaltion pyynnöstä myöntää poikkeuksen asetuksen (EY) N:o 1967/2006 13 artiklan 1 kohdasta edellyttäen, että tietyt 13 artiklan 5 ja 9 kohdassa säädetyt edellytykset täyttyvät.

(3) Komissio vastaanotti 17 päivänä huhtikuuta 2012 Espanjan pyynnön mainitun asetuksen 13 artiklan 1 kohdan ensimmäisestä alakohdasta poikkeamisesta kalastettaessa kuultotokkoa (Aphia minuta) alukselta vedettävillä nuotilla Murcian autonomisella alueella Espanjan aluevesillä.

(4) Tieteellis-teknis-taloudellinen kalastuskomitea (STECF) arvioi vuonna 2013 Espanjan esittämän poikkeuspyynnön ja siihen liittyvän hoitosuunnitelman luonnoksen.

(5) Espanja hyväksyi hoitosuunnitelman 27 päivänä maaliskuuta 2013 (2).

(6) Poikkeus 13 artiklan 1 kohdan ensimmäisestä alakohdasta myönnettiin 31 päivään joulukuuta 2016 asti komission täytäntöönpanoasetuksella (EU) N:o 773/2013 (3).

(7) Espanja toimitti komissiolle kesäkuussa 2013, syyskuussa 2014, heinäkuussa 2015 ja heinäkuussa 2016 tieteellisen raportin hoitosuunnitelman täytäntöönpanosta.

(8) Espanjan viranomaiset pyysivät 13 päivänä heinäkuuta 2016 Euroopan komissiota jatkamaan poikkeuksen voimassaoloaikaa 31 päivän joulukuuta 2016 jälkeen. Espanja toimitti päivitetyt perustellut tiedot poikkeuksen voimassaolon jatkamiseksi.

(9) STEFC arvioi vuonna 2016 Espanjan esittämän poikkeuksen jatkamista koskevan pyynnön sekä siihen liittyvän hoitosuunnitelman luonnoksen.

(10) Espanjan pyytämä poikkeus täyttää asetuksen (EY) N:o 1967/2006 13 artiklan 5 ja 9 kohdassa vahvistetut edellytykset.

(11) Ottaen huomioon sekä mannerjalustan kapeus että kohdelajin alueellinen jakautuminen, asiaan liittyy tiettyjä erityisiä maantieteellisiä rajoitteita.

(12) Alukselta vedettävillä nuotilla tapahtuva kalastus on luonteeltaan sellaista, ettei sitä voida harjoittaa muilla pyydyksillä, eikä sillä ole merkittävää vaikutusta meriympäristöön.

(13) Espanjan esittämä poikkeuspyyntö koskee vähäistä määrää aluksia eli ainoastaan 27:ää alusta.

(14) Hoitosuunnitelmassa taataan, ettei pyyntiponnistus kasva tulevaisuudessa, sillä kalastusluvat myönnetään ainoastaan tietyille 27 alukselle, joiden kokonaispyyntiponnistus on 1 211 kilowattia ja joilla on jo Espanjan myöntämä kalastuslupa.

(15) Nämä alukset sisältyvät luetteloon, joka on ilmoitettu komissiolle asetuksen (EY) N:o 1967/2006 13 artiklan 9 kohdan vaatimusten mukaisesti.

(16) Hoitosuunnitelmassa otetaan käyttöön muutoksia, joilla lisätään kalastustoimien tehokkuutta. Siinä erityisesti i) mahdollistetaan sallitun kalastuskauden aloituspäivää koskeva jousto sääolosuhteiden huomioon ottamiseksi; ii) vahvistetaan sallittu päivittäinen enimmäissaalis alusta, päivää ja aluksella työskentelevää kalastajaa kohden; iii) mukautetaan rajaviitearvoja vuosilta 2012–2016 saadun tieteellisen tiedon perusteella; iv) otetaan käyttöön toimenpiteitä kalastuslupia koskevien siirtojen rajoittamiseksi, ja v) perustetaan hallintokomitea, johon on tarkoitus koota yhteen viranomaiset sekä kalastusalan, tiedeyhteisön ja sidosryhmien edustajat.

(17) Kyseiset kalastustoiminnot täyttävät asetuksen (EY) N:o 1967/2006 4 artiklan 1 kohdan vaatimukset, joiden nojalla voidaan poikkeuksellisesti ja tietyin edellytyksin sallia kalastaminen suojeltavien luontotyyppien yläpuolella, jos kalastus tapahtuu niin, ettei meriheinää kasvavaa merenpohjaa kosketa.

(18) Asetuksen (EY) N:o 1967/2006 8 artiklan 1 kohdan h alakohdan vaatimusta ei sovelleta, koska se koskee troolareita.

(19) Asetuksen 9 artiklan 3 kohdassa tarkoitetun vähimmäissilmäkoon osalta komissio panee merkille, että ottaen huomioon kyseisten kalastustoimien erittäin valikoiva luonne ja hyvin vähäinen vaikutus meriympäristöön sekä se, etteivät 4 artiklan 5 kohdan säännökset koske niitä, Espanja salli asetuksen (EY) N:o 1967/2006 9 artiklan 7 kohdan mukaisesti hoitosuunnitelmassaan poikkeamisen kyseisistä säännöksistä.

(20) Espanjan hoitosuunnitelma sisältää kalastustoiminnan valvontatoimia, joten neuvoston asetuksen (EY) N:o 1224/2009 (4) 14 artiklassa vahvistetut edellytykset täyttyvät.

(21) Kyseiset kalastustoimet eivät vaikuta muiden alusten kalastustoimintaan.

(22) Alukselta vedettävien nuottien toimintaa säännellään Espanjan hoitosuunnitelmassa, jotta voidaan varmistaa, että asetuksen (EY) N:o 1967/2006 liitteessä III mainittujen lajien saaliit ovat hyvin vähäiset.

(23) Alukselta vedettävillä nuotilla ei pyydetä pääjalkaisia.

(24) Espanjan hoitosuunnitelma sisältää kalastustoiminnan valvontatoimia, joista säädetään asetuksen (EY) N:o 1967/2006 13 artiklan 9 kohdan kolmannessa alakohdassa.

(25) Pyydetty poikkeus olisi sen vuoksi myönnettävä.

(26) Espanjan olisi raportoitava komissiolle hyvissä ajoin ja Espanjan hoitosuunnitelmaan sisältyvän valvontasuunnitelman mukaisesti.

(27) Poikkeuksen kestolle asetettava aikaraja tekee mahdolliseksi varmistaa asianmukaiset korjaavat hoitotoimenpiteet, jos hoitosuunnitelman seurannassa käy ilmi, että hyödynnettävän kannan suojelun taso on heikko, ja sen myötä on mahdollista lujittaa tieteellistä pohjaa hoitosuunnitelman parantamiseksi.

(28) Sen vuoksi poikkeusta olisi sovellettava 31 päivään joulukuuta 2019 asti.

(29) Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Poikkeus

Asetuksen (EY) N:o 1967/2006 13 artiklan 1 kohtaa ei sovelleta Murcian autonomisen alueen rannikon edustalla sijaitsevilla Espanjan aluevesillä kuultotokon (Aphia minuta) kalastukseen aluksesta vedettävillä nuotilla sellaisten alusten osalta,

a) jotka kuuluvat Murcian autonomisen alueen karjanhoidon ja kalatalouden ministeriön hallinnoimaan toiminnallisen aluskannan viralliseen aluslaskentaan;

b) joilla on kyseisen kalastuksen osalta kirjattuja saaliita yli viiden vuoden ajalta ja jotka eivät johda sallitun pyyntiponnistuksen kasvuun tulevaisuudessa; ja

c) joilla on kalastuslupa ja jotka noudattavat toiminnassaan Espanjan asetuksen (EY) N:o 1967/2006 19 artiklan mukaisesti hyväksymää hoitosuunnitelmaa, jäljempänä ’hoitosuunnitelma’.

Tätä poikkeusta sovelletaan 31 päivään joulukuuta 2019.

2 artikla

Valvontasuunnitelma ja raportti

Espanjan on toimitettava komissiolle kolmen vuoden kuluessa tämän asetuksen voimaantulosta 1 artiklan ensimmäisen kohdan c alakohdassa tarkoitetussa hoitosuunnitelmassa vahvistetun valvontasuunnitelman mukaisesti laadittu kertomus.

3 artikla

Voimaantulo

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä huhtikuuta 2017. Komission puolesta Puheenjohtaja Jean-Claude JUNCKER

(1) EUVL L 36, 8.2.2007, s. 6.

(2) Murcian alueen virallinen lehti nro 78, 6.4.2013, s. 13950.

(3) Komission täytäntöönpanoasetus (EU) N:o 773/2013, annettu 12 päivänä elokuuta 2013, kuultotokkoa (Aphia minuta) alukselta vedettävillä nuotilla tietyillä Espanjan aluevesillä (Murcia) kalastettaessa sovellettavaa vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi neuvoston asetuksesta (EY) N:o 1967/2006 (EUVL L 217, 13.8.2013, s. 28).

(4) Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).